**Musikk, dans og drama**

**Hovedområder i faget.**

**Hva handler programfaget Musikk, dans, drama om?**

Kan du tenke deg en skoledag der du kan få synge, spille teater eller danse?

Da kan du trygt velge musikk, dans og drama-faget! Du ser kanskje ikke for deg at du skal gå videre med musikk-, danse- eller dramastudier senere, men du liker å holde på med fagene og har en interesse for å lære mer. Du får dessuten tatt i bruk flere sider ved deg selv samtidig, og slik bidrar faget til å utvikle «hele personligheten» din.

Programfaget gir grunnleggende innføring i musikk, dans og drama med hovedvekt på det utøvende og skapende. Gjennom kommunikasjon og samhandling kan faget gi rom for flerfaglig og tverrfaglig arbeid.

**Det er 3 hovedområder i faget:**

**Musikk**

Hovedområdet omfatter korsang som arena for musikalske opplevelser, kommunikasjon og samhandling. Musikkens grunnelementer og utvikling av ferdigheter i sang og stemmebruk gjennom møte med et bredt repertoar er sentralt.

Elvene skal også lære å beherske grunnleggende pusteteknikk og oppvarmingsøvelser for stemmen. De skal også utforske og bruke grunnleggende prinsipper for tonedanning i korsang, beherske god tekstuttale. Samt følge instruksjon og ledelse, planlegge, gjennomføre og reflektere over framføringer der ferdigheter i sang inngår

**Dans**

Hovedområdet omfatter dansens grunnelementer, ulike bevegelsesprinsipper og samhandling med vekt på å skape bevegelser og danseuttrykk. Kunnskap om og refleksjon over egen kropp relatert til bevegelse og dans er sentralt.

Elevene skal bland annet utforske og utvikle egne bevegelser og uttrykk, utføre grunnleggende bevegelsesprinsipper fra sceniske danseformer som f. eks. jazz og moderne og utvikle kroppsbevissthet.

**Drama**

Hovedområdet omfatter ulike drama- og teaterfaglige øvinger, teknikker og metoder. Elevene får utforske og skape sceniske uttrykk gjennom improvisasjoner og visninger. I drama lærer elevene også å utvikle sceniske ferdigheter i forhold stemme, kropp og skuespillerteknikk. De får dessuten utvikle kreative evner og formidlingskompetanse.

De lærer dessuten grunnleggende øvelser for oppvarming, konsentrasjon og ensemblearbeid. I tillegg lærer de å utvikle samarbeidsevner og relasjonskompetanse.

**Faget på Edvard Munch videregående skole**

Hva kjennetegner undervisningen i dette faget på Edvard Munch videregående skole?

Her får du grunnleggende innføring i kor, dans og drama. Vi har hovedvekt på det utøvende og skapende. Dessuten får du jobbe i grupper, tverrfaglig, og med prosjekter hvor dere bruker elementer fra de tre hovedområdene. Faget gir mulighet for varierte arbeidsformer.

Du får blant annet jobbe med korsang, improvisasjon, ulike drama- og danseøvelser og jobbe med små og større visninger/fremføringer. Du blir dessuten kjent med ulike musikalske utrykk, danseuttrykk, danseteknikker og koreografi, samt grunnleggende skuespillerteknikker og improvisasjon.

**Motivasjon for å velge faget**

Du får en grunnleggende kunnskap om musikk, dans og drama.

Du får jobbe med kreativitet, lære å samarbeide og samhandle med andre, og jobbe med bevisstgjøring om egne og andres ressurser.

Faget tilbyr varierte arbeidsformer som gir økt engasjement, mer fantasi og skaperglede, for å nevne noe.

Du får utviklet sansene og fantasien, og det å bli fortrolig med å opptre og fremføre noe for andre. Som elev i dette faget får du en kreativ hverdag, og en kompetanse av varig verdi.

Dette faget gir deg også mulighet for å ha en litt annen skolehverdag hvor du får jobbe praktisk og kreativt som motvekt mot mange teoretiske fag.